b'\n_START_ARTICLE_\nAlbert Speer\n_START_SECTION_\nBiografija\n_START_PARAGRAPH_\nGim\xc4\x97 architekto \xc5\xa1eimoje. 1927 m. baig\xc4\x97 architekt\xc5\xabros studijas Berlyno auk\xc5\xa1tojoje technikos mokykloje. Nuo 1931 m. dalyvavo VNSDP ir SA veikloje. 1933 m. J.Gebelso u\xc5\xbesakymu pareng\xc4\x97 Propagandos ministerijos perstatymo projekt\xc4\x85. Susipa\xc5\xbein\xc4\x99s su Hitleriu, greit tapo jo artimiausios aplinkos \xc5\xbemogumi, vadovavo Reichskanceliarijos perstatymui, dalyvavo apipavidalinant VNSDP demonstracijas ir suva\xc5\xbeiavimus. Po P.Trosto mirties tapo Hitlerio asmeniniu architektu._NEWLINE_1937 m. A. \xc5\xa0p\xc4\x97ras paskirtas Berlyno statybos generaliniu inspektoriumi, reng\xc4\x97 miesto rekonstrukcijos generalin\xc4\xaf plan\xc4\x85 (pagal Hitlerio planus Berlynas tur\xc4\x97jo tapti \xe2\x80\x9enaujojo pasaulio sostine\xe2\x80\x9c ir savo monumentaliu architekt\xc5\xabros stiliumi)._NEWLINE_1941 m. A. \xc5\xa0p\xc4\x97ras tapo Reichstago deputatu, u\xc5\xbe\xc4\x97m\xc4\x97 daugyb\xc4\x99 kit\xc5\xb3 pareig\xc5\xb3: buvo Centrin\xc4\x97s plano komisijos narys, Vandens ir energetikos resurs\xc5\xb3 generalinis inspektorius, Toto organizacijos direktorius, Nacionalsocialist\xc5\xb3 vairuotoj\xc5\xb3 korpuso vadas, VNSDP technologin\xc4\x97s valdybos vadovas._NEWLINE_1942 m. vasario m\xc4\x97n. paskirtas Ginkluot\xc4\x97s ir \xc5\xa1audmen\xc5\xb3 reichsministru, vadovavo reicho pramon\xc4\x97s pertvarkymui karo tikslams. Pasiekdavo auk\xc5\xa1t\xc5\xb3 gamybos rodikli\xc5\xb3, ne\xc5\xbei\xc5\xabrint kit\xc5\xb3 reicho vadov\xc5\xb3 pasiprie\xc5\xa1inimo ir did\xc5\xbeiuli\xc5\xb3 nuostoli\xc5\xb3 d\xc4\x97l prie\xc5\xa1o aviacijos bombardavim\xc5\xb3._NEWLINE_Karo pabaigoje jis ignoravo Hitlerio reikalavimus sunaikinti Vokietijos pramon\xc4\x97s \xc4\xafmones. 1945 m. gegu\xc5\xbe\xc4\x97s 23 d. s\xc4\x85jungininkai A. \xc5\xa0p\xc4\x97r\xc4\x85 su\xc4\x97m\xc4\x97 ir perdav\xc4\x97 teisti Niurnbergo tribunolui. Proceso metu buvo vienintelis teisiamasis, pripa\xc5\xbein\xc4\x99s savo kalt\xc4\x99, ta\xc4\x8diau savo veikl\xc4\x85 vadino \xe2\x80\x9etechnologine ir ekonomine\xe2\x80\x9c, o ne politine._NEWLINE_1946 m. spalio 1 d. tribunolas pripa\xc5\xbeino A. \xc5\xa0p\xc4\x97r\xc4\x85 kaltu d\xc4\x97l karo nusikaltim\xc5\xb3 (pirmiausia d\xc4\x97l konclageri\xc5\xb3 kalini\xc5\xb3 darbo j\xc4\x97gos naudojimo) ir nuteis\xc4\x97 kal\xc4\x97ti 20 met\xc5\xb3. Daug kart\xc5\xb3 pats, \xc5\xa1eima ir politikai kreip\xc4\x97si su malon\xc4\x97s pra\xc5\xa1ymais, ta\xc4\x8diau d\xc4\x97l TSRS pozicijos kal\xc4\x97jo vis\xc4\x85 nustatyt\xc4\x85 laik\xc4\x85. I\xc5\xa1 \xc5\xa0pandau kal\xc4\x97jimo paleistas 1966 m. rugs\xc4\x97jo 30 d._NEWLINE_I\xc5\xa1leido kelias atsiminim\xc5\xb3 knygas. Mir\xc4\x97 1981 m. rugs\xc4\x97jo 1 d. kelion\xc4\x97s \xc4\xaf London\xc4\x85 metu.'